酬政老見贈
作者：王洋
朝代：宋

paragraphs: 君於取予無乃廉，筆端自許能摧堅。
摧堅不是老僧事，賈用不售將誰還。
卻收神觀反初視，先種熟耨終有年。
早知游息造溟漠，不爲耳目辭嚻喧。
新詩投我苦褒拂，豈但一讀頭風痊。
方今冠履尚錯總，不到巨浸非長川。
姦窮否極會一返，快掃醜類論億千。
乾清坤夷龍妥帖，與師訪遠同留連。